### | | | | --- | --- | | | | | --- | | **Byråd** 28. juni 2016 Sagsnr. 710-2009-23653 Dok.nr. 710-2016-231261 Sagsbehandler DPTIBM | | 133.                Revideret forløbsprogram for type 2 diabetes - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til det reviderede
forløbsprogram for type 2 diabetes. Det første forløbsprogram for type 2
diabetes blev godkendt i 2009. Det fremgår af sundhedsaftalen for 2015-2018 at
forløbsprogrammet skal revideres i aftaleperioden. Programmet er revideret af
en arbejdsgruppe bestående af repræsentanter fra hospitaler, kommuner og praksissektoren.
Favrskov Kommunes sundhedschef er med i formandskabet for gruppen.

Forløbsprogrammet er politisk behandlet i det regionale
Sundhedskoordinationsudvalg 17. marts 2016 med henblik på godkendelse i
Regionsrådet og de enkelte kommuner.

Det reviderede program sikrer, at ny faglig viden herunder
de nye nationale retningslinjer og kvalitetsmål for diabetes inddrages i det
fremtidige arbejde.

Formålet med forløbsprogrammet er, at borgere med type 2
diabetes modtager en indsats, som er koordineret på tværs af sektorer. En
indsats, der gør borgeren bedre i stand til at håndtere sin diabetes, og giver
borgeren bedre mulighed for at fastholde tilknytningen til arbejdsmarkedet.

En af de væsentligste ændringer i det reviderede
forløbsprogram er, at det tager udgangspunkt i anbefalingerne for det sygdomsstadium,
borgeren befinder sig på.   Det er vigtigt, fordi type 2 diabetes er en sygdom,
der forværres over tid. Denne opbygning er i modsætning til det tidligere
forløbsprogram, som var struktureret efter den indsats, som henholdsvis kommuner,
hospital og almen praksis forventedes at levere.

Der er øget fokus på patientuddannelse, som i højere grad
tilpasses den enkelte borgers behov, situation og ressourcer. Samtidig lægger
programmet op til at styrke det tværsektorielle samarbejde om de undersøgelser
borgeren får tilbudt fx øjne- og fodundersøgelser.

Godkendes forløbsprogrammet, sker implementering via det
administrative samarbejdsforum som Favrskov Kommune deltager i sammen med
Regionshospitalet Randers, [adresse], [adresse] og [adresse] samt almen
praksis, kaldet klyngestyregruppen. Klyngestyregruppen er ansvarlig for at
koordinere implementeringen af ændringerne i det reviderede forløbsprogram.

**VURDERING**

Social og Sundhed vurderer, at forløbsprogrammet overordnet
set er et vigtigt redskab, der bidrager til at styrke, koordinere og udvikle
den samlede indsats for borgere med type 2 diabetes.

Da det er vigtigt, at den enkelte borger lever godt med sin
diabetes er det positivt, at det reviderede forløbsprogram tager udgangspunkt i
borgerens behov og situation. Det øgede fokus på patientuddannelse er et
eksempel på det. Patientuddannelsestilbud kan være relevante på alle stadier af
sygdommen og bør tilbydes, når borgeren er motiveret til at modtage det.

Borgere med type 2 diabetes får nu mulighed for at deltage
i et kommunalt patientuddannelsestilbud fremfor en patientuddannelse på et
hospital. Den praktiserende læge kan fx af geografiske eller andre hensyn vælge
at henvise borgeren til et kommunalt forløb. Det forventes, at flere borgere
vil være interesserede i at benytte sig af tilbuddet, når tilbuddet findes tættere
på borgerens bopæl.

Der findes ikke nøjagtige tal for, hvor mange
Favrskov-borgere, der i dag henvises til patientuddannelse på hospital. Den
landsdækkende elektroniske platform, der anvendes til henvisninger, opgør antallet
i 2013 til 458 borgere i [adresse].

På baggrund af ovenstående tal estimeres, at yderligere 17
borgere blive henvist til Favrskov Kommunes sundhedskurser som følge af det
reviderede forløbsprogram.

**ØKONOMI**

Patientuddannelsestilbud på hospitalet har i gennemsnit en
varighed af ca. tre dage og en gennemsnitlig pris på 5.054 kr. pr. patient.
Kommunen betaler 1.717 kr. heraf.

Social og Sundhed vurderer, at ændringen af
forløbsprogrammet harmonerer med ønskerne om at styrke det nære sundhedsvæsen.
Samtidig er det også et eksempel på en opgaveoverdragelse, som presser det
kommunale budget, idet der forventes at deltage flere borgere i de kommunale
sundhedskurser. Det forventes, at den øgede tilgang kan imødekommes fx ved at
lave større hold. Imidlertid tilbydes alle borgere en indledende og afsluttende
samtale, som gives enkeltvis.

Det forventes, at udgiften til den øgede aktivitet på
sundhedskurserne kan rummes inden for sundhedsområdets eksisterende budget.

**INDDRAGELSE**

Det reviderede forløbsprogram har været i administrativ
høring i kommunerne i juni 2015.

**INDSTILLING**

Direktøren for Social og Sundhed indstiller til Byrådet:

1. At det reviderede forløbsprogram for
type 2 diabetes godkendes.

**BESLUTNING**

***Social- og Sundhedsudvalget, 7. juni 2016:***

Fraværende:Ingen

Indstilles godkendt.

***Økonomiudvalget, 21. juni 2016:***

Fraværende:Ingen

Indstilles godkendt.

**Bilag**

|  |  |
| --- | --- |
| Forløbsprogram for type 2 diabetes | 710-2016-189632 |